Heti üzenet 2018 november 5

Kenetben lenni - pozícionálva lenni

**Mikor pedig eljött az ideje minden leánynak, hogy bemenne Ahasvérus királyhoz, miután asszonyok törvénye szerint tizenkét hónapig bántak vele (mert ennyi időbe telik az ő szépítésök, hat hónapig mirtusolajjal és hat hónapig illatos szerekkel és asszonyi szépítő szerekkel):**

**Akkor így ment a leány a királyhoz: Mindent, amit kivánt, megadtak néki, hogy menjen azzal az asszonyok házából a király házáig. Este bement és reggel visszatért az asszonyok második házába, Sahásgáznak, a király udvarmesterének, a hálótársak őrzőjének kezei alá; nem jött többé a királyhoz, csak ha kivánta őt a király, és nevén hívták. (Eszter 2:12-14)**

Itt röviden arról van szó, hogy Ahasvérus perzsa király megparancsolta hogy gyűjtsék össze az összes olyan leányt Susán várába, aki feleségként szóba jöhet a számára. Ezek közé a hölgyek közé került Eszter is, akinek közbenjárása által (mint tudjuk) később megmenekül Izrael népe.

Amit elsőként megfigyelhetünk, ennek a könyvnek a kapcsán, hogy ez egy egyszerű, földi síkon zajlódó történet. Továbbá, hogy Isten neve egyetlen egyszer sem szerepel benne.

De minden egyes szó, betű, történet Szent Szellem által ihletett, ergo, üzenete van számunkra!

Ami legfontosabb; hogy ezek a hölgyek nem mehettek akárhogy a király színe elé.

Gondljuk csak el! Egy teljes évig csak szépítették kenték, ápolták őket csak hogy egyetlen randevút megejtsenek a királlyal. Gyanítom a második és harmadik találkozást egy ugyanilyen hosszú procedúra előzött meg....

Tökéletesen elszeparálták őket az úgynevezett második házba, mely kifejezetten az asszonyok számára volt fenntartva. S bár nem olvasunk konkrét esküvőről, mégis úgy voltak elkönyvelve, hogy ők a Király tulajdonai, akik számára vannak elpecsételve. Ezért, attől a perctől nem vállalhattak közösséget a külvilággal, mivel életük attól a perctől kizárólag a Királyról szólt.

Ahhoz pedig hogy a király elé járuljanak mindent megkaptak, amit csak kívántak, tehát minden tekintetben el voltak halmozva.

A mi Királyunk akarata hogy elpecsételt Eklézsiája kenetben ázzon, elkülönítve ebben a világban. Az hogy kenetben ázunk sokkal fontosabb bármilyen nyüzsgésnél, aktivitásnál. (Szomorúan látom például azt a sok sok szolgálót, akik a pódiumon kenet nélkül beszélnek... )

Nekünk Isten jelenlétében kell áznunk időznünk, szabad kezet adva Neki, hogy tisztítson, szabadítson, gyógyítson minket.

 Így készülhetünk fel hogy találkozzunk azzal a Királlyal, aki nevünkön szólít valamennyiőnket.

Az Eszter könyvében említett asszonyok háza, a második ház nem egyéb, mint a hely ahol Úrra várakozhatunk, miközben a kenetben ázva, az Ő képmására változunk el.

Van egy törvényszerűség, amit szívemszerint egy nagyon vastag szövegkiemelővel húznék alá. Ma nagyon sok ember, közösség létezik, mely önmagáért a kenetért él, önmagában csak a kenetet akarja. Ezek ilyen akarnok emberek, akik izomból ajtóstul rontanak a házba. Akarom mondani, az Úr jelenlétébe.

De a kenet a Királyról árad, a Királyról szól, és arra adatik hogy a Király akaratát vigyük célba. Isten Szelleme az igazság, a kijelentés Szelleme, Aki kivétel nélkül Mindig a Királyt fogja a fókuszba helyezni, és közvetíteni felénk. A kenetet nem lehet elválasztani Felkenttől, tehát ha a kenetért sóvárgunk, a Felkentért is sóvárognunk kell.

Valahol összerándul a bensőm mikor gyógyító alkalmakról, prófétai konferenciákról hallok, ahol valósággal elvárják hogy a kenet megjelenjen, és kiosztják Neki mit kell csinálnia. Természetesen Szent Szellem közelébe se megy az ilyen alkalmaknak. Csak hogy rövidre zárjam: a kedves résztvevők ilyen jellegű helyeken valami teljesen más szellemmel fognak érintkeznek.

Talán egy egy ilyen "szeánszon", érdemes lenne a Királyok Királyát megkérdezni, hogy mi a véleménye erről az egészről, s egyáltalán Ő mit akar.

Döbbenetesnek tartom, hogy az Egyházban egyéni ambíciók, karrier pályák mint gaz növekednek fel. Ezeknek az embereknek az élete semmiben sem különbözik a világiak életétől! Ennek ellenére élvezik a rivaldafényt, hogy ők az aktuális sztárok Egyházi körökben, miközben uhok nyája lohol utánuk....

Azonban, Isten Szelleme ki tudja miért, de azokhoz vonzódik, akik a térdeiken élik az életüket.

Különös nem?

Az egyén felkészültsége, felépülése attól függ, mennyire keresi egyéni életében a Szent Szellemmel való közösséget. Ha ezt nem értjük meg, életünk bukások sorozatából fog állni.

**Pontosan nézzetek utána, hogy hogyan viselkedtek, ne botorul, hanem bölcsen,**

**áron is megvásároljátok az alkalmat, mert rosszak a napok.**

**Azért hát ne legyetek esztelenek, hanem lássátok be, mi az Úrnak akarata!**

**S ne részegedjetek le bortól, amiben [menthetetlen] romlás van, teljetek be inkább Szellemmel, (Efezus 5:15-18 Csia ford.)**

Az Úr akarata ebben a mostani időszakban hogy újra s újra beteljünk Szent Szellemmel, ehhez nem csupán ráeszmélés szükséges, de annak megértése is, hogy itt és most a 21 században is a kenet gyógyít, ad vezetés, új, s újjabb megértéseket, mert igazságot igazságra nyilatkoztat ki.

Értsük meg: ha nem igényeljük Szent Szellem jelenlétét otthonainkba, sőt, ha otthonunk nem "második ház" ahol legkülönfélébb kenetekben részesülünk, nem lesz megtartatásunk. Ez a világ minden borával, szellemiségével, trükkjével be fog szippantani minket. A bor nem a kellemes aromájú szürkebarátot jelenti jelen esetben, hanem ennek a világnak a szellemi fertőjét, melyben (ahogy Csia Lajos fordítja) csakugyan menthetetlen romlás van. Testvérek vegyük komolyan: az ítélet az Isten házán kezdődik, s olyan korszak jön, melyben az igaz is alig tartatik meg, hová lesznek akkor azok akik elsodortatnak? **(1Pét 4:18-19)**

És ha már világ.... Ahasvérus számára elhívott (mondatni kihívott) asszonyok egy teljesen új életet kaptak, s ugyancsak egy teljesen új életvitelt, életstílust ott a második házban. Számomra ez a tény azt üzeni, hogy az újjászületett Eklézsiának, a Krisztus számára kihívott népnek, meg kell azt látnia, hogy újjászületése mit is jelent valójában. Mi célból, mi végre történt, és mihez is kezdünk újjászületett életünkkel, azzal hogy új teremtések vagyunk?

A kenet mindig együtt munkálkodik Krisztus vérének munkájával. Mert Ő a bennünk élő Krisztusra, a vér munkájára árad. Ez egy olyan szellemi törvényszerűség, melyet senki sem kerülhet meg. Ha nincs közösségünk a vérrel, a kenettel sem lesz.

**Ruháid mindenkor legyenek fehérek, és az olaj fejedről el ne fogyatkozzék! (Préd 9:8)**

A fehér ruha a vérben áztatott élet, karakter, a megváltozott krisztusi jellem, a fej pedig a megújult értelmet jelöli, melyet a kenet újra s újra megújít, felfrissít. A kenet nem arra szolgál hogy a test jól érezze magát, hanem hogy a gondolkodásunk a kenet által megreformált legyen. Az íly módon megreformált értelem folyamatosan arra fog törekedni hogy az egyén ruhái mindig hófehérek legyenek. Ezért soha ne fogyatkozzon el értelmünkről a Szent Szellem kenete, és frissüljünk fel értelmünk szelleme számára!

Egészen elképesztőnek tartom, hogy Eszter, bár ki lett ragadva korábbi közegéből, mégis felismerte azt mi célból történnek az események. Bátran ki merem jelenteni hogy azt a nőt a kenet pozícionálta. A kenet helyezte helyes pozícióba, ezért ismerte fel az időt a helyztetet, és azt hogy számára elérkezett a kairoszi idő. Ezért tudott közbenjárni, és megmenteni egy egész nemzetet. Eszter helyes pozíciójából fakadóan betöltötte küldetését.

Ha végig olvassuk Eszter könyvét láthatjuk, hogy Eszter nem csak hatalmat, hanem stratégiát is kapott miként mentse meg Izrael népét. Tudta kihez, hogyan, forduljon, mit mondjon, illetve, mit ne mondjon. Eszter számomra nem csak a közbenjáró, de a harcos Egyház előképe is.

Mikor ezeket a sorokat írom, arra gondolok, mennyire vágyok egy olyan Eklézsiát látni, mely helyesen pozícionált, mely életében meglátja, s érti a kairoszi időket, s kesergés helyett újra s újra betöltekezik Isten Szellemével. Újra s újra, mert az idők gonoszok, és egyre gonoszabbak lesznek. Ki kell hogy mondjam, hogy ennél a jelenlegi állapotnál csak álságosabb lesz a helyzet.

Egyszerűen nem hiszek a feltunningolt humanista optimizmusban.

Én abban hiszek hogy ha Isten népe körülményeitől függetlenül a Mindenható árnyékát, jelenlétét keresi, lakja, élvezi, akkor előbb-utóbb rettenthetetlen harcossá válik, és betölti küldetését. Mondhatni ez az én vízióm.

**Tergulicza Eszter**